I USA har i årevis cirkuleret en liste over, hvem der læser hvilke aviser. Den starter gerne sådan her: The Wall Street Journal is read by people who run the country. The New York Times is read by people who think they run the country. The Washington Post is read by people who think they should run the country... Men hvordan ligger det for resten med den sag her i landet? Tja, en tilsvarende liste ville vel nogenlunde se sådan her ud:

Børsen læses af dem, der regerer landet.

Berlingske Tidende læses af dem, der lige for tiden tror, de regerer landet.

Jyllands-Posten læses af dem, som ikke ville have noget imod at regere landet, hvis de bare kunne gøre det fra Århus.

Politiken læses af dem, der selv mener, at de burde regere landet. Indtil de er færdige med at drøfte for og imod de forskellige måder, landet eventuelt også kunne regeres på, er der så nogle andre, der må regere landet.

Ekstrabladet og BT læses af dem, der ikke aner, hvordan i alverden man regerer et land. De er også ret ligeglade, når bare de, der regerer landet giver anledning til nogle fede skandaler om korruption, sex og spritkørsel.

Information læses af de akademikere, der til enhver tid ved, hvordan landet i hvert fald ikke skal regeres.

Kristeligt Dagblad læses af dem, hvis fjerne forfædre regerede landet med trusler om bål og brand over vore syndige sjæle. I dag ser de hellere, at landet blev regeret af højere magter.

Jydske Vestkysten læses af dem, der kun ville spilde deres tid på at regere landet, hvis det drejer sig om at forhindre et truende forbud mod trailere til personbiler.

Det Fri Aktuelt blev i sin tid læst af dem, som syntes de var nødt til det, fordi de troede avisen blev læst af dem, som troede de regerede landet.